Сямейнай вячэрай адзначылі знаёмства. Вянчаліся ў Далгінаўскай царкве Святой Троіцы. Віншавалі з замужжам родныя Марыны. Маладыя наведваліся да яе бацькоў у прыгожую вёску Крайск, што на Лагойшчыне. Дапамагалі састарэлым Алене Рыгораўне і Мікалаю Яўгенавічу па гаспадарцы, не міналі праваслаўных храмаў, якіх у вёсцы захавалася тры. У адным з іх хрысцілі дачушку Валерыю. Дзядулі і бабулі цешыліся ўнучкамі. Старэйшая на некалькі гадоў Аляксандра дапамагала глядзець сястрычку, у якой душы не чаяў дзед-франтавік Уладзімір Іванавіч. Яны маглі гадзінамі гуляць па дзедавым дворыку ў ціхім куточку Лагойска.